આ તરફ એમ.બી.એસ.થી ઓળખાતા રાજકુંવર તથા કાઉન્સિલ ફોર ઇકોનોમિક એન્ડ ડેવલપમેન્ટ અફેર્સના પ્રમુખ, રાષ્ટ્રીય ઓઇલ કંપની અરામ્કોના વડા ‘ને રક્ષામંત્રી પોતાના દેશને તેલના ધંધાની મર્યાદામાંથી બહાર કાઢીને ‘વિઝન ૨૦૩૦’ માટે કટિબદ્ધ હતા. બેશક સાઉદીમાં ‘ને સમગ્ર સંસારમાં ઘણા ઘણા શંકા કરતા રહ્યા કે એમ.બી.એસ. પોતાની સત્તા ‘ને લાભ માટે જ બધું કરે છે. પરંતુ, ટ્રમ્પ ઍડ્મિનિસ્ટ્રેશનને આશા તેમ જ વિશ્વાસ હતો કે મોહમ્મદ બિન સલમાન પોતાનો સક્ષમ તથા સુયોગ્ય ‘પ્રતિનિધિ’ નીવડશે. એમ.બી.એસ.ને માત્ર પશ્ચિમી રીતભાત યા શિષ્ટાચાર આવડે છે એવું નથી. એમણે વૈશ્વિક નજરિયો કેળવીને કાયદાકીય સુધારા પણ કર્યા છે. સાઉદીની ‘ધાર્મિક પોલીસ’ને માપમાં કરી દીધી. સ્ત્રી-વાહનચાલક પરનો પ્રતિબંધ ઉઠાવ્યો. પોતે પિયાનો વગાડી શકે છે એથી નથી અટકતું, એમણે સ્ત્રી ગાયકની પ્રથમ પબ્લિક કોન્સર્ટને ટેકો આપેલો. એમણે સ્પોટ્ર્સ સ્ટેડિયમમાં સ્ત્રીઓને જવાની પાબંધી હટાવી. સ્ત્રીઓને નોકરી મળે એ માટે પ્રોત્સાહન આપ્યું.